Diari Oficial de la Generalitat Valenciana


Sumari del DOGV 9985, del 17-11-2024 (2024/12258)

RESOLUCIÓ de 15 de novembre de 2024, de la Direcció General de Transports i Logística, per la qual es determinen els dies de descans obligatori en la prestació de servicis de taxis en l'Àrea de Prestació Conjunta de València per a l'any 2024.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9985

Data del DOGV
:   17-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/12725

CVE
:   ODRM-S-5256-29318

Data del document
:   15-11-2024

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

Anàlisi jurídica

 Descriptors 

:   * taxi

La Llei 13/2017, de 8 de novembre, de la Generalitat, del taxi de la Comunitat Valenciana, establix de manera específica, en l’article 15, la facultat de l'Administració per a prendre mesures de control de l'oferta de taxis i d'harmonització de la competència entre els taxistes.

L'Orde 7/2020, de 10 d'agost, de la Conselleria de Política Territorial, Obres Públiques i Mobilitat, per la qual es regulen el sistema de descans obligatori i la limitació diària en la prestació de servicis de taxi en l'àrea de prestació conjunta de València, establix que mitjançant una resolució de la persona titular de la direcció general competent en matèria de transport podrà ampliar-se o reduir-se el nombre d'hores de prestació del servici diari, així com modificar-se l'hora d'inici i finalització del servici; així mateix, l'article 4 regula la possibilitat de dictar instruccions mitjançant la resolució i adaptar el règim de descans a la demanda real.

De conformitat amb la normativa anterior, s'establix la prestació del servici de taxi en dos descansos obligatoris setmanals. La regulació de descansos obligatoris no eximix de l'obligació de la prestació del servici els dies habilitats per a això per esta resolució.

Tenint en compte la demanda existent després de la situació esdevinguda de pluges torrencials i inundacions, i amb la finalitat de donar una cobertura adequada del servici de taxi a la ciutadania, es considera necessari mantindre el nombre d'hores de prestació de servici diari a 24 hores.

La falta d'oferta de taxis adaptats a persones amb mobilitat reduïda aconsella eximir del règim de descansos obligatoris i del límit d'hores de prestació de servici diari les autoritzacions que tinguen adscrit un vehicle adaptat, a fi de facilitar l'accés al servici de taxi a este col·lectiu de persones, i s'establix l'obligació de garantir la prestació de tots aquells servicis si la petició de reserva es realitza almenys amb 24 hores d'antelació.

Per tant, d'acord amb la normativa esmentada; fent ús de les facultats atribuïdes en l'article 16 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, i d'acord amb el Decret 81/2024, de 12 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat,

RESOLC

*Primer. Prestació del servici de dilluns a divendres*

Totes les autoritzacions de taxi de l'Àrea de Prestació Conjunta de València (APCV) hauran de prestar servici de dilluns a diumenge, amb un màxim de 24 hores en cada jornada, amb excepció dels dies de descans obligatori.

A partir del moment en què tinga efecte esta resolució, totes les llicències de l'àrea descansaran un dia de dilluns a divendres obligatòriament amb la distribució següent:

|  |  |  |
| --- | --- | --- |
| *Dia de la setmana* | *Indicatiu* | *Terminació de la llicència que descansa* |
| Dilluns | B | 2 i 3 |
| Dimarts | C | 4 i 5 |
| Dimecres | D | 6 i 7 |
| Dijous | E | 8 i 9 |
| Divendres | A | 0 i 1 |

  

*Segon. Prestació del servici durant els dissabtes i diumenges*

Durant els caps de setmana, cada una de les llicències de l’APCV descansarà un dissabte o un diumenge de cada setmana, alternativament, en funció de la numeració parella o imparella de la llicència alternativament, de la manera següent:

– Quan el dissabte siga data parella, prestaran el servici els taxis amb número de llicència parell, i descansaran la resta de vehicles.

– Quan el dissabte siga data imparella, prestaran el servici els taxis amb número de llicència imparella, i descansaran la resta de vehicles.

– Els diumenges, caiguen en dia parell o imparell, descansaran aquells que hagueren prestat servici en el dissabte immediat anterior i treballaran aquells que hi hagen descansat.

No obstant, i amb independència d'este sistema de descans general, els dissabtes (matinada del diumenge), des de les 20.00 hores fins a les 06.00 hores, es reforça el servici amb dos lletres, d'acord amb el quadro següent:

|  |  |
| --- | --- |
| *Dies* | *Indicatiu* |
| Dissabte 23 de novembre - Diumenge 24 de novembre | A i B (parells) |
| Dissabte 30 de novembre - Diumenge 1 de desembre | D i E (imparells) |
| Dissabte 7 de desembre - Diumenge 8 de desembre | C i D (pares) |
| Dissabte 28 de desembre - Diumenge 29 de desembre | A i B (imparells) |

  

Tots els diumenges de l'any 2024, des de les 05.00 hores fins a les 07.00 hores, i tots els dilluns de l'any, des de les 04.00 fins a les 06.00 hores, podran prestar servici totes les llicències.

Tercer. Lliure prestació del servici en dies especials

No obstant el que es disposa en la present resolució referent als descansos diaris, es permet la prestació del servici de taxi a totes les llicències, amb independència del descans setmanal que tinguen assignat, en les franges horàries dels següents dies de l'any 2024:

|  |  |
| --- | --- |
| *Data* | *Franja horària sense descans obligatori* |
| Dissabte, 14 de desembre | Des de les 21.00 hores fins a les 24.00 hores |
| Diumenge, 15 de desembre | Des de les 00.00 hores fins a les 06.00 |
| Dissabte, 21 de desembre | Des de les 21.00 hores fins a les 24.00 hores |
| Diumenge, 22 de desembre | Des de les 00.00 fins a les 06.00 hores |
| Dimarts, 24 de desembre | Des de les 21.00 hores fins a les 24.00 hores |
| Dimecres, 25 de desembre | Des de les 00.00 hores fins a les 06.00 hores |
| Dimarts, 31 de desembre | Des de les 21.00 hores fins a les 24.00 hores |
| Dimecres, 1 de gener de 2025 | Des de les 00.00 hores fins a les 06.00 hores |

  

*Quart. Excepcionalitat per als servicis a persones amb mobilitat reduïda*

Les llicències de taxi de l'Àrea de Prestació Conjunta de València que tinguen adscrit un vehicle adaptat, queden exceptuades del règim de descansos obligatoris i del límit d'hores de prestació de servici diari en el període regulat en esta resolució.

La prestació d'este tipus de servicis haurà d'identificar-se a través del distintiu que s'acompanya com a annex a esta resolució, que serà col·locat en el quadro de comandament de tal forma que siga visible des de l'exterior del vehicle.

La prestació del servici a persones amb mobilitat reduïda tindrà preferència, encara que no tindrà eixe ús exclusiu. Esta prestació haurà de garantir-se pels prestadors del servici durant les 24 hores del dia.

Per a acollir-se a esta excepcionalitat, serà obligatori estar adscrit a un centre de distribució de taxis, una radioemissora o una entitat de contractació per mitjans telemàtics, que tinguen per objecte, entre altres activitats, la contractació telefònica o telemàtica a través de vehicles adaptats, en els quals es garantisca que estos vehicles presten servici prioritari a persones amb mobilitat reduïda.

Els centres de distribució de taxis, radioemissores o entitats de contractació per mitjans telemàtics als quals estiguen adscrits els taxis amb vehicle adaptat, estaran obligats a donar servici de contractació telefònica o telemàtica qualsevol dia i qualsevol franja horària en la qual estos taxis estiguen prestant servici, i s'haurà de garantir la prestació de servici adaptat si la petició de reserva es realitza almenys amb 24 hores d'antelació. L'Administració controlarà el grau de compliment d'estes obligacions i adoptarà les mesures que considere oportunes en cas d'incompliment, inclosa, si és el cas, la imposició de les sancions que hi corresponga.

*Quint. Efectes*

Esta resolució tindrà efecte des del dia 18 de novembre de 2024, inclòs, i deixa sense efectes la Resolució d'1 de novembre de 2024, de la Direcció General de Transports i Logística, per la qual es deixen sense efecte els dies de descans obligatori en la prestació de servicis de taxis en l'Àrea de Prestació Conjunta de València a conseqüència de les pluges torrencials i les inundacions esdevingudes a la província de València, i s'aprova el calendari dels dies festius.

Contra esta resolució, que no esgota la via administrativa, es podrà interposar un recurs d'alçada davant de la Secretaria Autonòmica d'Infraestructures i Transports en el termini d'un mes, a comptar de l'endemà de la publicació en el *Diari Oficial de la Generalitat Valenciana*, d'acord amb el que establixen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques, sense perjuí que s'utilitze qualsevol altra via que es considere oportuna.

  

València, 15 de novembre de 2024

Manuel Ríos Pérez

Director general de Transports i Logística

Esta disposició conté annexos. Consulteu-ne la versió en PDF.